作者:儲光羲
標題:貽鼓吹李丞，時信安王北伐，李公王之所器者也
內容:北伐昧天造，王師示有徵。轅門統元律，帝室命宗英。靈威方首事，仗鉞按邊城。膏雨被春草，黃雲浮太清。文儒託後乘，武旅趨前旌。出車發西洛，營軍臨北平。曰予深固陋，志氣頗縱橫。嘗思驃騎幕，願逐嫖姚兵。惟賢美無度，海內依揚聲。河間舊相許，車騎日逢迎。折節下謀士，深心論客卿。忠言雖未列，庶以知君誠。